גדי שמני

גדי שַמְנִי (נולד ב-23 באוגוסט 1959) הוא אלוף במילואים בצה"ל. כיהן בין היתר כמפקד סיירת צנחנים, כמפקד עוצבת חצי האש, כמפקד חטיבת הצנחנים, כקצין חי"ר וצנחנים ראשי, כמפקד אוגדת עזה, כראש חטיבת המבצעים במטכ"ל, כמפקד פיקוד המרכז וכנספח צה"ל בארצות הברית.

==ביוגרפיה==
שמני נולד בירושלים לסימנטוב ושמחה שמני. בנעוריו למד בתיכון רנה קסין בעיר מגוריו.

===שרות צבאי===
בנובמבר 1977 התגייס לצה"ל, התנדב לצנחנים, ושובץ בגדוד 202. בצנחנים עבר מסלול הכשרה כלוחם וקורס מ"כים חי"ר. היה מפקד כיתה ויצא לקורס קציני חי"ר, שעם סיומו מונה למפקד מחלקה בגדוד 202. לאחר מכן שימש סגן מפקד פלוגה ומפקד פלוגה, אותה הוביל בקרבות בביירות במלחמת לבנון הראשונה. לאחר המלחמה רצה להשתחרר מצה"ל אך מפקדיו לחצו עליו להמשיך לשרת בחטיבה. גדי נישא להדס, חברתו מאז היותו מפקד כיתה בצנחנים ויצא יחד עם רעייתו הטרייה לארצות הברית לקורס השלמת הקצונה בכוחות המיוחדים של צבא ארצות הברית - הכומתות הירוקות. שמני הוא אחד הקצינים היחידים בצה"ל שהשתתף בסדנת הישרדות של יחידת העילית האמריקאית. לאחר סיום הקורס, בו הצטיין בתחומים רבים, חזר לשרת כמ"פ. על השפעת הקורס סיפר:
:.

לאחר מכן שימש כסגן מפקד גדוד 202 תחת המג"ד אלעזר שטרן. בשנים 1987 – 1989 שימש כמפקד סיירת צנחנים. כמפקד הסיירת השתתף בין היתר במבצע חוק וסדר שהתנהל בכפר מיידון בלבנון. בשנים 1989 – 1990 היה שמני מפקד גדוד 890 של הצנחנים. מעט לפני סיום תפקידו כמג"ד, נפצע קשה והנהג שלו נהרג כאשר הרכב בו נסע החליק התהפך והידרדר לתהום בצד הכביש בצמוד לגדר המערכת בגבול לבנון בגזרת זרעית. לאחר טיפולים רפואיים ושיקום שנמשכו כשלושה חודשים שב לתפקידו כמפקד הגדוד. בתפקידיו הבאים שימש מפקד גדוד בבית הספר לקצינים, מפקד חטיבה 226 חטיבת מילואים של הצנחנים בשנים 1993–1995, מפקד חטיבת יהודה בשנים 1995–1997, ומפקד עוצבת חצי האש, חטיבת צנחנים מובחרת במילואים בשנים 1997–1999, משנת 1999 עד 2001 שימש כמפקד חטיבת הצנחנים.

בשנת 2001 הועלה לדרגת תת-אלוף ומונה לקצין חי"ר וצנחנים ראשי. בשנת 2003 התמנה למפקד אוגדת עזה, ועמד בראשה בלחימה כנגד הטרור הפלסטיני. ב-2004 שימש ראש חטיבת המבצעים במטכ"ל. בספטמבר 2005 קודם לדרגת אלוף ומונה למזכירו הצבאי של ראש הממשלה אריאל שרון ובהמשך היה מזכירו הצבאי של ראש הממשלה אהוד אולמרט ושימש בתפקידו במהלך מלחמת לבנון השנייה.

ב-31 במאי 2007, בתום כהונתו כמזכירו הצבאי של ראש הממשלה, מונה למפקד פיקוד המרכז. במהלך כהונתו אירעו עימותים בינו לבין ציבור המתנחלים ביהודה ושומרון, על רקע פרסום צווי הגבלת תנועה לקיצוניים יהודים שנחשדו בפעילות טרור. באוקטובר 2009 מונה לנספח צה"ל בארצות הברית. בנובמבר 2012 סיים את תפקידו והשתחרר מצה"ל.

===לאחר פרישתו מצה"ל===
לאחר פרישתו מצה"ל ייעץ לקבוצות התכנון של ג'ון אלן, שליח נשיא ארצות הברית ברק אובמה לשיחות בין ישראל ולפלסטינים, לגבי חשיבות בקעת הירדן לישראל. שמני תמך במימוש פתרון שתי המדינות. הוא פרסם במאי 2016 יחד עם עמיתים אמריקאים תוך התייעצות עם מפקדים למען ביטחון ישראל<ref></ref> במסגרת "המרכז לחשיבה ביטחונית אמריקנית חדשה (CNAS)", מחקר ותוכנית ביטחונית שכותרתה "סידורי הביטחון במסגרת פתרון שתי המדינות", הכולל הסדרי ביטחון בבקעת הירדן.

שמני משמש כיושב ראש ועד ידידי הארגון היציג של נפגעי פעולות איבה. חברי הוועד פועלים בהתנדבות לרווחת הנפגעים ומשפחותיהם.

===בשוק הפרטי===
שמני שותף עם ד"ר משה צברי בחברת GME TRUST העוסקת בניהול משברים בישראל ובחו"ל. עוד עוסקת החברה בשיפור תהליכי עבודה והטמעתם, בארגונים שונים בישראל ובעולם. בישראל מתמקדת החברה בסיוע לרשויות מקומיות במגזר המיעוטים ובפריפריה, על ידי שיפור תהליכי העבודה, תהליכי קבלת ההחלטות והובלת פרויקטים מגוונים.

בשנת 2015 מונה לתפקיד ראש מטה היבשה בתעשייה האווירית ומיצב את תחום היבשה כתחום מוביל עם מכירות שנתיות של כ-400 מיליון דולר בשנה. בתקופתו הוגדר תחום היבשה כמנוע צמיחה והושקעו משאבי מו"פ בעיקר בתחומי הרובוטיקה היבשתית ומערכות לחימה אוטונומיות.

בינואר 2019 עבר לכהן כסגן נשיא לצפון אמריקה של חברת ICTS Europe, חברה בבעלות קבוצת SOFINOR הצרפתית, העוסקת בשרותי אבטחה וניהול בכ-150 שדות תעופה ברחבי אירופה, קנדה וארצות הברית ובמתקנים אסטרטגיים ומסחריים במקומות רבים ברחבי אירופה וצפון אמריקה.

===כפרשן פוליטי===
שמני הירבה להתבטא בענייני מדיניות הקשורים לתהליך השלום והמזרח התיכון מאז השתחרר מצה"ל. במסגרת זו, לא היסס לבקר את המתנחלים האלימים בגדה המערבית.<ref>[https://www.inn.co.il/news/610008 האלוף גדי שמני לערוץ 7: מפלצת קטנה פרחה ביו"ש, לאן נעלמה הציונות הדתית?]</ref>
באוגוסט 2016 אמר שמני בכנס של מפקדים למען ביטחון ישראל: 

בפברואר 2020 אמר כי תוכנית המאה היא בסיס מצוין למשא ומתן לסיום הסכסוך<ref></ref>. הוא ראה באור חיובי את הסכמי אברהם אך היה סבור כי לא היה ניתן לזנוח את הזירה הפלסטינית.<ref name=":0"></ref>

בספטמבר 2020 התייחס לשלטון החמאס ברצועת עזה באותם ימים: "חמאס ברצועת עזה, כשהוא רוצה הוא שולט וכשהוא לא רוצה יורים ויש בלונים. קורה שם ההפך ממה שצריך לקרות. אנחנו מחזקים את החמאס בהעברת הכספים, בכך שמאפשרים לאסירים לחגוג בבתי הכלא. רואים זאת הפלסטינים ביו"ש ומבינים שישראל מבינה רק כוח..."<ref name=":0" />

במרץ 2023 כתב כי ממשלתו של בנימין נתניהו מובילה בהתנהלותה לפגיעה חמורה בהרתעה הישראלית. מורשת נתניהו בעיניו הוגדרה בין היתר כאיראן כמדינת סף גרעינית וחמאס כאופציה מתחזקת<ref>[https://twitter.com/BenCaspit/status/1718483469532111288 ציוץ של בין כספית]</ref> בזירה הפלסטינית.

שמני המשיך לבקר את מדיניות הממשלה גם במהלך מלחמת חרבות ברזל. ב-11 במאי 2024 הצהיר "היה צריך לפעול ברפיח כבר ביום הראשון למלחמה ולהתנתק מציר פילדלפי". לטענתו המועד בו בחר נתניהו לפלוש נעשה על מנת לחמוק מהמשפט המתנהל נגדו.<ref name=":1">האלוף במיל' גדי שמני: "פורום קהלת פגע באינטרסים של מדינת ישראל - על השב"כ לחקור אותו"</ref>

==השכלה וחיים אישיים==
שמני בעל תואר ראשון בכלכלה ומדעי המדינה מטעם אוניברסיטת בר-אילן ובעל תואר שני בביטחון לאומי מטעם אוניברסיטת חיפה.

הוא בוגר המכללה הבין-זרועית לפיקוד ולמטה של צה"ל, בוגר קורס בכוחות המיוחדים של צבא ארצות הברית בצפון קרוליינה, ובוגר המכללה למלחמה של צבא ארצות הברית.

שמני נשוי להדס ואב לשלוש בנות ובן. שתי בנותיו הגדולות שרתו בצה"ל כקצינות, בנו משרת בתפקיד קצונה ביחידה לוחמת ובתו הצעירה משרתת כקצינת הדרכה.

מתגורר במודיעין-מכבים-רעות.

==קישורים חיצוניים==


* 
* 
* 
* 
* 
* 
* 
* 
* 
* 
* [http://glz.co.il/1138-31755-HE/Galatz.aspx שמני על המשא ומתן: 'יש לנו ניסון רע עם כוחות בינ"ל'], גלי צה"ל, 11.12.2013
* יוני שנפלד ומאי רש, [http://www.fresh.co.il/vBulletin/showthread.php?t=582322#post4466332 צו אלוף], במחנה, 04.09.2013, עמודים 15-18, כפי שהועלה באתר פרש
* 
* עמיר רפפורט, [http://2014.uploaded.fresh.co.il/2014/12/09/16890738.pdf "בשגרת המלחמה עלולות לקרות גם טעויות: לאל"ם גדי שמני שסיים השבוע את תפקידו כמפקד חטיבת הצנחנים אין נקיפות מצפון"], ידיעות אחרונות 24 שעות, 21.06.2001, עמוד 9, כפי שהועלה באתר פרש
* 
*יבשה לאן, 28 בפברואר 2018, New-tech Military Magazine
* 

;מאמרים פרי עטו:
* .
* .
* .
* .
* .
* 
* [http://www.cis.org.il/2019/01/5435 סיפוח: השלכות ביטחוניות הרסניות] , מגזין ליברל, 14 בינואר 2019

== הערות שוליים ==

קטגוריה:מפקדי אוגדת עזה
קטגוריה:קציני חיל רגלים וצנחנים ראשיים
קטגוריה:מפקדי חטיבת הצנחנים
קטגוריה:מפקדי חטיבה 226
קטגוריה:מפקדי סיירת צנחנים
קטגוריה:ראשי חטיבת המבצעים
קטגוריה:מפקדי חטיבת יהודה
קטגוריה:מפקדי חטיבה 551
קטגוריה:מזכירים צבאיים של ראש הממשלה
קטגוריה:נספחים צבאיים ישראלים בארצות הברית
קטגוריה:מפקדי פיקוד המרכז
קטגוריה:אלופי צה"ל
קטגוריה:מפקדי גדודים בחטיבת הצנחנים
קטגוריה:מפקדי גדוד גפן
קטגוריה:חברי מפקדים למען ביטחון ישראל
קטגוריה:בוגרי תיכון רנה קסין
קטגוריה:בוגרי אוניברסיטת בר-אילן
קטגוריה:מפקדי פלוגות במלחמת לבנון הראשונה
קטגוריה:בוגרי מכללת המלחמה של צבא ארצות הברית
קטגוריה:חיילי חיל הרגלים במלחמת לבנון הראשונה
קטגוריה:ישראלים שנולדו ב-1959